Édesapja kilencévesen vitte le a BVSC uszodájába, és az évek múlásával felküzdötte magát a legjobbak közé. Az Eger csapatában lett válogatott. 2005-ben debütált Kína ellen az Unicum-kupa első fordulójában, 2006-ban pedig az Európa-bajnokságon lett második. 2008-ban a montenegrói Budvához szerződött le, ezt követően a Honvéd és ismét az Eger következett. 2003-ban tagja volt a Magyar Kupa-győztes csapatnak, de ennek ellenére tíz évet kellett még várnia, hogy magyar bajnoki döntőt játszhasson, s az Egerrel egymás után kétszer nyert magyar bajnokságot.